Foto i video: Index

DRAGAN MARKOVINA, lider Nove ljevice, osvrnuo se danas na situaciju s Udrugom Adria Art Annale i sukob s Darkom Miladinom. Smatra da je problem nastao zbog gradskih službi i konzervatora.

"Ubijaju se posljednji ostaci urbaniteta grada Splita, tragično je što malo ljudi reagira. Glavni konzervator živi 10 metara od ove lokacije, javne institucije se ne oglašavaju, privatni investitor izbacuje udrugu s višedesetljetnom aktivnošću. Kakva je to poruka? Ako se izbacuje udruga koja je 90-ih držala likovni život grada živim, znači li to da će se u narednom periodu cijela Dioklecijanova palača i stara gradska jezgra pretvoriti u tematski park za turiste u kojem će stvarni život nestati iz grada? Tragično je da se ovo događa, odgovorne su institucije koje šute, tragično je i da nitko nije reagirao od ljudi koji planiraju voditi grad u budućnosti", kazao je Markovina danas na tiskovnoj konferenciji u Dioklecijanovoj ulici, koja je prije dva dana bila poprište sukoba umjetnika i bivšeg Hajdukovca Darka Miladina koji u susjedstvu uređuje hotel.

Okršaj u Dioklecijanovoj

Kako smo već pisali, prije desetak dana počele su napetosti na relaciji Miladin - umjetnici, i to zbog prostorije koju je koristila Udruga. Predsjednik Antej Jelenić potpisao je Miladinu koncem prošle godine da će umjetnici iseliti, tako da može urediti dio hotela koji se naslanja na tu prostoriju. Umjetnici su loše reagirali kada je Miladin podigao zid u vratima kako bi spriječio upad na gradilište. Počeli su rušiti zid, a onda je Miladin postavio čeličnu ploču. U subotu je došlo i do fizičkog okršaja između Miladina s jedne strane, te Jelenića i Zorana Burića iz Radničke fronte s druge strane. Miladin je završio u bolnici, a Jelenić i Burić na Prekršajnom sudu.

Tekst se nastavlja ispod oglasa

Pročelnik Pavić: Grad Split je ostao neutralan, nismo se željeli baviti trgovinom

Od Ivice Pavića, pročelnika za gradsku imovinu, doznajemo da je Grad Split zaustavio daljnje radove u spornom prostoru te je naložio investitoru Miladinu da sve vrati u prvobitno stanje.

"Dali smo mu rok od osam dana. Nije smio zagraditi prostoriju. Grad Split se nije htio miješati u odnos između Miladina i udruge. Nismo se željeli baviti trgovinom. Miladinu smo dali suglasnost da može izvesti radove, potom da ne radi kako treba, a i odgovorili smo mu da mu ne možemo prodati prostor koji će uskoro biti vlasništvo RH. Nažalost, situacija je izmaknula kontroli, sve skupa je završilo na jedan ružan način, potpuno neprimjereno. Bitno je reći da je Grad u cijeloj ovoj situaciji ostao neutralan, a i jednima i drugima smo rekli da ne mogu raditi što hoće. Činjenica jest da je taj prostor ušao u Miladinov hotel, ali Antej ga je pustio unutra, a ne grad", kazao nam je Ivica Pavić.

Šef Konzervatorskog odjela: Obavijestili smo nadležne i zatražili inspekcijski nadzor

"Obnova kuće nije sporna, trebalo je poduzeti jer se rušila na glavnu gradsku ulicu. Sporni su imovinsko-pravni odnosi što nije konzervatorski problem. Zazidavanje i odzidavanje spornih vrata nije dio obnove i o tome je Konzervatorski odjel Split obavijestio nadležne te zatražio inspekcijski nadzor", kazao nam je šef Konzervatorskog odjela Radoslav Bužančić.